Title: คำสั่งกองอำนวยการรักษาความมั่นคงภายในราชอาณาจักร ที่ 415/2552 เรื่อง การจัดตั้งศูนย์อำนวยการรักษาความสงบเรียบร้อย

คำสั่งกองอำนวยการรักษาความมั่นคงภายในราชอาณาจักร

คำสั่งกองอำนวยการรักษาความมั่นคงภายในราชอาณาจักร
ที่
๔๑๕/๒๕๕๒
เรื่อง
การจัดตั้งศูนย์อำนวยการรักษาความสงบเรียบร้อย[๑]

ตามที่คณะรัฐมนตรี ได้มีมติ เมื่อวันที่ ๒๔
พฤศจิกายน พ.ศ. ๒๕๕๒
เห็นชอบให้ประกาศพื้นที่ปรากฏเหตุการณ์อันกระทบต่อความมั่นคงภายในราชอาณาจักร ในเขตพื้นที่กรุงเทพมหานคร
ระหว่างวันที่ ๒๘ พฤศจิกายน พ.ศ. ๒๕๕๒ ถึงวันที่ ๑๔ ธันวาคม พ.ศ. ๒๕๕๒
และมอบให้กองอำนวยการรักษาความมั่นคงภายในราชอาณาจักร รับผิดชอบในการป้องกัน
ปราบปราม ระงับ ยับยั้ง
และแก้ไขบรรเทาเหตุการณ์ที่กระทบต่อความมั่นคงภายในราชอาณาจักร และจัดทำแผนการดำเนินการในการบูรณาการ
กำกับ ติดตาม และเร่งรัดหน่วยงานของรัฐ และเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด รวมทั้งจัดตั้ง ศูนย์อำนวยการ
หรือหน่วยงานที่เรียกชื่ออย่างอื่น เพื่อปฏิบัติภารกิจนี้เป็นการเฉพาะ

อาศัยอำนาจตามความในมาตรา ๓ มาตรา ๑๖ (๒)
และมาตรา ๑๗ แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
ผู้อำนวยการรักษาความมั่นคงภายในราชอาณาจักรโดยความเห็นชอบของคณะกรรมการอำนวยการรักษาความมั่นคงภายในราชอาณาจักร
เมื่อวันที่ ๒๕ พฤศจิกายน พ.ศ. ๒๕๕๒ จึงมีคำสั่ง ดังนี้

๑.  ให้จัดตั้ง
ศูนย์อำนวยการรักษาความสงบเรียบร้อย
เป็นหน่วยขึ้นตรงกองอำนวยการรักษาความมั่นคงภายในราชอาณาจักร มีภารกิจในการป้องกัน
ปราบปราม ระงับ ยับยั้ง
และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักรในเขตพื้นที่กรุงเทพมหานคร
ระหว่างวันที่ ๒๘ พฤศจิกายน พ.ศ. ๒๕๕๒ ถึงวันที่ ๑๔ ธันวาคม พ.ศ. ๒๕๕๒

๒.  ให้
รองนายกรัฐมนตรี (ฝ่ายความมั่นคง)
เป็นผู้อำนวยการศูนย์อำนวยการรักษาความสงบเรียบร้อย
และมอบอำนาจหน้าที่ของผู้อำนวยการรักษาความมั่นคงภายในราชอาณาจักร
ในการแต่งตั้งพนักงานเจ้าหน้าที่ตามมาตรา ๓ ให้กับผู้อำนวยการศูนย์ ฯ

๓.  โครงสร้าง
การบริหารจัดการ อำนาจหน้าที่ การกำกับติดตามสายการบังคับบัญชา และอัตรากำลังของศูนย์อำนวยการรักษาความสงบเรียบร้อย
ให้เป็นไปตาม ผนวก ก และ ผนวก ข ที่แนบท้ายคำสั่งนี้  ทั้งนี้
ให้ผู้อำนวยการศูนย์อำนวยการรักษาความสงบเรียบร้อยพิจารณาแต่งตั้งพนักงานเจ้าหน้าที่เพิ่มเติม
โดยกำหนดให้สอดคล้องกับสถานการณ์ในห้วงเวลา

๔.  ให้หน่วยงานของรัฐและหน่วยงานอื่น ๆ
ที่เกี่ยวข้องให้การสนับสนุนการดำเนินการตามที่ศูนย์อำนวยการรักษาความสงบเรียบร้อยประสานและร้องขอ

ทั้งนี้ ตั้งแต่วันที่ ๒๘ พฤศจิกายน พ.ศ. ๒๕๕๒
เป็นต้นไป

สั่ง
ณ วันที่ ๒๐ ธันวาคม พ.ศ. ๒๕๕๒
อภิสิทธิ์
 เวชชาชีวะ
นายกรัฐมนตรี
ผู้อำนวยการรักษาความมั่นคงภายในราชอาณาจักร

[เอกสารแนบท้าย]

๑. ผนวก ก โครงสร้าง การบริหารจัดการ
อำนาจหน้าที่ การกำกับติดตามสายการบังคับบัญชา ของ ศูนย์อำนวยการรักษาความสงบเรียบร้อย
(ศอ.รส.)
๒. ผนวก ข
อัตรากำลังศูนย์อำนวยการรักษาความสงบเรียบร้อย

(ดูข้อมูลจากภาพกฎหมาย)

ปริยานุช/ผู้จัดทำ
๑๖
กุมภาพันธ์ ๒๕๕๓
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๒๐ ง/หน้า ๑๑/๙ กุมภาพันธ์ ๒๕๕๓